Document ID: 32014D0934

DECIZIA DE PUNERE ÎN APLICARE A COMISIEI
din 17 decembrie 2014
privind retragerea din Jurnalul Oficial al Uniunii Europene a referinței standardului EN 13525:2005+A2:2009 referitor la tocătoarele de lemn, în temeiul Directivei 2006/42/CE a Parlamentului European și a Consiliului
[notificată cu numărul C(2014) 9507]
(Text cu relevanță pentru SEE)
(2014/934/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 10,
având în vedere avizul comitetului instituit prin articolul 22 din Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (2),
întrucât:
(1)
În cazul în care un standard național care transpune un standard armonizat, a cărui referință a fost publicată în Jurnalul Oficial al Uniunii Europene, are ca obiect una sau mai multe cerințe esențiale de sănătate și siguranță prevăzute în anexa I la Directiva 2006/42/CE, se presupune că mașina construită în conformitate cu acest standard satisface cerințele esențiale în cauză.
(2)
În iulie 2012, Franța a depus o contestație oficială în conformitate cu articolul 10 din Directiva 2006/42/CE în legătură cu standardul EN 13525:2005+A2:2009 „Mașini forestiere - Tocătoare - Securitate” propus spre armonizare în temeiul Directivei 2006/42/CE de Comitetul European de Standardizare (CEN). Standardul înlocuiește versiunea anterioară EN 13525:2005+A1:2007, a cărei referință a fost publicată pentru prima dată în Jurnalul Oficial al Uniunii Europene la 6 noiembrie 2007 (3).
(3)
Contestația oficială se bazează pe faptul că dispozițiile 4.2.4. Dispozitive de control al alimentării și 4.3.3. Pericole legate de componentele pentru alimentare și tocare ale standardului nu acoperă într-o măsură suficientă cerințele esențiale de sănătate și siguranță prevăzute în anexa I la Directiva 2006/42/CE, deoarece nu iau în considerare în mod corespunzător posibilitatea ca operatorii să fie prinși și trași către părțile mobile periculoase ale mașinii, fără a putea activa funcția de oprire de avarie.
(4)
În urma examinării standardului EN 13525:2005+A2:2009 împreună cu reprezentanții comitetului instituit prin articolul 22 din Directiva 2006/42/CE, Comisia a ajuns la concluzia că standardul nu îndeplinește cerințele esențiale de sănătate și siguranță prevăzute la punctele 1.3.7. Riscuri legate de piesele mobile și 1.3.8.2. Piese în mișcare implicate în proces din anexa I la Directiva 2006/42/CE, deoarece mașinile proiectate pentru a respecta aceste cerințe prezintă riscuri majore pentru operatori și terți, petrecându-se deja accidente mortale.
(5)
Luând în considerare necesitatea de a îmbunătăți aspectele de siguranță ale standardului EN 13525:2005+A2:2009, referința standardului respectiv ar trebui retrasă din Jurnalul Oficial al Uniunii Europene,
ADOPTĂ PREZENTA DECIZIE:
Articolul 1
Referința standardului EN 13525:2005+A2:2009 „Mașini forestiere - Tocătoare - Securitate” se retrage din Jurnalul Oficial al Uniunii Europene.
Articolul 2
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 17 decembrie 2014.

Labels: 7
3
0
6